বাংলাদেশ সেনাবাহিনীতে নারী

২০১৫ সালের জানুয়ারি মাসের ২৯ তারিখে টাঙ্গাইল জেলার ঘাটাইল উপজেলায় শহীদ সালাহউদ্দিন সেনানিবাসে অবস্থিত "আর্মি মেডিকেল কোর সেন্টার অ্যান্ড স্কুল"-এ নারী সৈনিকদের ৮৭৯ জনের একটি ব্যাচ মৌলিক সামরিক প্রশিক্ষণ (রিক্রুট প্রশিক্ষণ) শেষ করেছিলো যেটা ছিলো এক বছর মেয়াদী; বাংলাদেশ সেনাবাহিনীর ইতিহাসে নারী সৈনিকদের ব্যাচ ছিলো এটাই প্রথম।

২০০০ সালে সর্বপ্রথম সেনা ক্যাডেট হিসেবে (৪৭তম দীর্ঘমেয়াদী প্রশিক্ষণ, বাংলাদেশ মিলিটারি একাডেমী) নারীরা যোগদান করেছিলেন যদিও বাংলাদেশ সেনাবাহিনীতে চিকিৎসক হিসেবে নারীরা আরও আগে থেকেই যোগ দিতে পারতেন; ২০১৮ সালে দেশের সর্বপ্রথম নারী মেজর জেনারেল হন সুসানে গীতি যিনি একজন চিকিৎসক ছিলেন এবং ১৯৮৬ সালে বাংলাদেশ সেনাবাহিনীতে যোগ দিয়েছিলেন।

২০১৩ সালে বাংলাদেশ সেনাবাহিনীতে সর্বপ্রথম একজন নারী কর্মকর্তা ছত্রীসেনার প্রশিক্ষণ সম্পন্ন করেছিলেন যার নাম ছিলো জান্নাতুল ফেরদৌস, তখন তার পদবী ছিলো ক্যাপ্টেন। ২০১৫ সালে সেনাবাহিনীতে প্রথমবারের মতো দুইজন নারী কর্মকর্তা (ইঞ্জিনিয়ার্স কোরের ক্যাপ্টেন নাজিয়া নুসরাত হোসেন এবং অর্ডন্যান্স কোরের ক্যাপ্টেন শাহরিনা বিনতে আনোয়ার) সেনাবাহিনীর বিমান চালনার প্রশিক্ষণ লাভ করেছিলেন। ২০১৯ সালে গোলন্দাজ রেজিমেন্টের তিনজন নারী কর্মকর্তা (সানজিদা হোসেন, সৈয়দা নাজিয়া রায়হান এবং ফারহানা আফরিন) এবং  ইঞ্জিনিয়ার্স কোরের একজন নারী কর্মকর্তা (সারাহ আমির) মেজর থেকে লেফটেন্যান্ট কর্নেল পদবীতে উন্নীত হয়েছিলেন,  এ সকল চার নারী কর্মকর্তা বাংলাদেশ সেনাবাহিনীর ব্যাটেলিয়ন অধিনায়ক হয়েছিলেন।

২০২০ সালে বাংলাদেশ সেনাবাহিনীর চিকিৎসা প্রশাসনে প্রথম নারী ব্রিগেডিয়ার জেনারেল হয়েছিলেন নাজমা বেগম। নাজমা বেগম কর্নেল পদবীতে জাতিসংঘ শান্তিরক্ষা মিশনে বাংলাদেশ সেনাবাহিনীর একটি মেডিকেল কন্টিনজেন্টের কমান্ডার হিসেবে দায়িত্ব পালন করেছিলেন, তিনিই ছিলেন জাতিসংঘ শান্তিরক্ষা মিশনে নিয়োজিত বাংলাদেশ সেনাবাহিনীর প্রথম নারী কন্টিনজেন্ট কমান্ডার।

২০২২ সালে পক্ষাঘাতগ্রস্ত একজন নারী কর্মকর্তা ক্যাপ্টেন পদবী থেকে মেজর পদবীতে উন্নীত হয়েছিলেন যার নাম ছিলো কানিজ ফাতেমা।

২০২৪ সালে সেনা কর্তৃপক্ষ নারী সেনা সদস্যদের হিজাব পরিধান করার অনুমতি দিয়েছিলো।

তথ্যসূত্র

বিষয়শ্রেণী:বাংলাদেশ সেনাবাহিনী